Motinos šlovės ordinas

Motinos šlovės ordinas () – Tarybų Sąjungos civilinis ordinas, kuriuos apdovanodavo 7 ar daugiau vaikų užauginusias motinas. Ordinas įsteigtas 1944 m. liepos 8 d. TSRS Aukščiausiosios Tarybos Prezidiumo įsaku. 1947 m. gruodžio 16 d., 1973 m. gegužės 28 d. ir 1980 m. gegužės 28 d. ordino statutas buvo keistas ir papildytas.

Ordino statutas 
Motinos šlovės ordinu apdovanojamos motinos, pagimdžiusios ir išauginusios septynis, aštuonis ir devynis vaikus.

Ordinu TSRS Aukščiausiosios Tarybos Prezidiumo vardu apdovanoja sąjunginių ir autonominių respublikų Aukščiausiųjų Tarybų prezidiumai.
 
Motinos šlovės ordinas turi tris laipsnius – I, II, ir III laipsnius.
Aukščiausias ordino laipsnis yra I laipsnis.

Motinos šlovės ordinu apdovanojamos:
 motinos, pagimdžiusios ir išauginusios septynis vaikus – III laipsnio ordinu;
 motinos, pagimdžiusios ir išauginusios aštuonis vaikus – II laipsnio ordinu;
 motinos, pagimdžiusios ir išauginusios devynis vaikus – I laipsnio ordinu.

Atitinkamo laipsnio ordinu apdovanojama, kai jauniausias vaikas pasiekia vienerių metų amžių, o visi likę yra gyvi.

Apdovanojant ordinu įskaičiuojami ir vaikai:
 kuriuos motina yra įvaikinusi įstatymuose numatyta tvarka;
 kurie yra žuvę arba dingę be žinios ginant TSRS ar vykdant kitas karo tarnybos pareigas, arba vykdant TSRS piliečio pareigas gelbstint žmonių gyvybes, saugant socialistinį turtą ir socialistinį teisingumą, taip pat mirę nuo žaizdų, kontuzijų, sužalojimų ir ligų, įgytų nurodytomis aplinkybėmis, taip pat dėl sužalojimų darbo metu ar profesinių susirgimų.

Motinos, turinčios aštuonis ar devynis vaikus, apdovanojamos tik vienu atitinkamo laipsnio Motinos šlovės ordinu.

Motinos šlovės ordinas nešiojamas kairioje krūtinės pusėje, o turint kitų ordinų ir medalių segamas virš jų.

Ordino aprašas

Išvaizda 
I laipsnio Motinos šlovės ordino ženklas yra iškilo ovalo formos, gaminamas iš sidabro. Viršuje plevėsuoja vėliava, padengta rubino raudonumo emaliu ir su užrašu „Материнская слава I“ ('Motinos šlovė I'). Po vėliava – skydas, padengtas baltu emaliu, su užrašu „СССР“ ('TSRS'). Viršutinėje skydo dalyje – raudono emalio žvaigždė, kurios viršutinis spindulys išsikiša virš skydo. Skydo apačioje oksiduotas pjautuvas ir kūjis, abiejų rankenų galiukai išsikiša už skydo ribų. Kairėje ordino dalyje – oksiduota motinos su vaiku ant rankų figūra, figūra apačioje pridengta rožėmis. Apatinę ordino pusę supa paauksuoti lapai. Visi ordino užrašai paauksuoti.

II laipsnio Motinos šlovės ordino ženklas skiriasi tuo, kad vėliava padengta tamsiai žydru emaliu, o lapai, kuriais įrėminta apatinė ordino dalis, nepaauksuoti.

III laipsnio Motinos šlovės ordino ženklas skiriasi tuo, kad jo vėliava, skydas ir žvaigždutė ant skydo be emalio, o lapai, kuriais įrėminta apatinė ordino dalis, nepaauksuoti.

Ordino aukštis – 36 mm, plotis – 29 mm.

Ordinas kilpute ir žiedu sutvirtinamas su metaline plokštele, kuri yra surišto kaspino, padengto baltu emaliu, pavidalo. Balto emalio fone eina žydros juostelės:
 I laipsnio – viena,
 II laipsnio – dvi,
 III laipsnio – trys.

Medžiagos 
Motinos šlovės ordinas buvo gaminamas iš sidabro. I ir II laipsnio ordinai turėjo po – 19,788±1,388 g, III laipsnio ordinai – po 19,699±1,388 g sidabro.
Bendra ordinų masė:
 I laipsnio – 21,79±1,73 g.
 II laipsnio – 21,41±1,50 g.
 III laipsnio – 21,29±1,50 g.

Ordino istorija 

Motinos šlovės ordinas buvo įsteigtas kartu su Motinos didvyrės ordinu ir Motinystės medaliu, užėmė tarpinę padėtį tarp jų.

Ordino ženklo autorius – vyriausiasis Goznako dailininkas, nusipelnęs RTFSR meno veikėjas Ivanas Dubasovas. Ordinus gamino Maskvos monetų kalykloje.

Pirmas TSRS AT Prezidiumo įsakas apdovanoti Motinos šlovės ordinais išėjo 1944 m. gruodžio 6 d. Pagal tą įsaką I laipsnio ordinus gavo 21 moteris, II laipsnio ordinus – 26 moterys, III laipsnio ordinus – 27 moterys. I laipsnio Motinos šlovės ordiną Nr.1 gavo kolūkietė M. Aksionova, II laipsnio ordiną Nr.1 gavo pardavėja J. Avakumova, o III laipsnio ordiną Nr.1 gavo namų šeimininkė A. Andrijevskich.

Iki 1983 m. sausio 1 d. buvo apdovanota:
 I laipsnio Motinos šlovės ordinu – apie 753 tūkst. apdovanojimų,
 II laipsnio ordinu – apie 1 mln. 508 tūkst. moterų,
 III laipsnio ordinu – apie 2 mln. 786 tūkst. moterų.

Iki 1995 m. sausio 1 d. visais trimis Motinos šlovės ordino laipsniai buvo apdovanotos 5 mln. 534 tūkst. 724 moterys.

TSRS valstybiniai apdovanojimai